b'\n_START_ARTICLE_\nBrinkimas\n_START_PARAGRAPH_\nBrinkimas\xc2\xa0\xe2\x80\x93 kieto k\xc5\xabno t\xc5\xabrio did\xc4\x97jimas, kai k\xc5\xabnas i\xc5\xa1 aplinkos sugeria skyst\xc4\xaf ar garus. Brinksta \xc4\xafvairios polimerin\xc4\x97s med\xc5\xbeiagos (mediena, krakmolas, plastikai, da\xc5\xbe\xc5\xb3 dangos), kai kurie sluoksniuotieji mineralai (pvz., moliai). Brinkdamas k\xc5\xabnas paprastai nei\xc5\xa1tirpsta, nepraranda formos._NEWLINE_Kai kuri\xc5\xb3 med\xc5\xbeiag\xc5\xb3 (krakmolo, molio) brinkimas gali pereiti \xc4\xaf tirpim\xc4\x85, ir gali susidaryti skiediniai._NEWLINE_Brinkimo laipsnis vertinamas i\xc5\xa1brinkusio k\xc5\xabno ir pradinio k\xc5\xabno masi\xc5\xb3 (ar t\xc5\xabri\xc5\xb3) santykiu. Kai aplinkoje tirpiklio pakanka brinkimas did\xc4\x97ja, kol brinkstan\xc4\x8diame k\xc5\xabne tirpiklio molekul\xc4\x97s nebetelpa. Galop brinkimas pasiekia maksimal\xc5\xb3 laipsn\xc4\xaf, kai susidaro pusiausvira b\xc5\xabsena\xc2\xa0\xe2\x80\x93 kiek tirpiklio molekuli\xc5\xb3 \xc4\xafeina, tiek ir i\xc5\xa1eina._NEWLINE_Brinkimo prad\xc5\xbeioje brinkdamas polimeras gali sudaryti keli\xc5\xb3 \xc5\xa1imt\xc5\xb3 megapaskali\xc5\xb3 (keli\xc5\xb3 t\xc5\xabkstan\xc4\x8di\xc5\xb3 atmosfer\xc5\xb3) sl\xc4\x97g\xc4\xaf.\n_START_SECTION_\nBrinkimas biologijoje\n_START_PARAGRAPH_\nBiologiniai objektai neretai geba brinkti sugerdami vanden\xc4\xaf. Pvz., brinksta ramyb\xc4\x97s b\xc5\xabsenoje esan\xc4\x8dios augal\xc5\xb3 s\xc4\x97klos, jos dygti gali tik i\xc5\xa1brinkusios, kai jose susikaupia reikiamas vandens kiekis.\n_START_SECTION_\nMedienos brinkimas\n_START_PARAGRAPH_\nMediena brinksta sugerdama vanden\xc4\xaf._NEWLINE_Brinkdama mediena sudaro didel\xc4\xaf sl\xc4\x97g\xc4\xaf. Tod\xc4\x97l senov\xc4\x97je medien\xc4\x85 naudodavo akmens lau\xc5\xbeyklose i\xc5\xa1tisinei uolienai skaldyti. Akmens klode gr\xc4\x99\xc5\xbedavo skyles, \xc4\xaf kurias sukaldavo medinius strypus, o po to tuos strypus laistydavo vandeniu. \xc4\xae brinkstan\xc4\x8dia medien\xc4\x85 besiskverbian\xc4\x8dios vandens molekul\xc4\x97s sudaro tok\xc4\xaf sl\xc4\x97g\xc4\xaf, kad nei\xc5\xa1laik\xc4\x99s skyla net ir akmuo.\n_START_SECTION_\nPlastik\xc5\xb3 brinkimas\n_START_PARAGRAPH_\nPlastikai paprastai brinksta sugerdami tirpiklius ar tepalus. Toks plastik\xc5\xb3 brinkimas da\xc5\xbenai yra nepageidautina savyb\xc4\x97. Brinkdamas plastikas netampa takus, jis i\xc5\xa1laiko form\xc4\x85._NEWLINE_Tinkliniai plastikai, turintys nedaug skersini\xc5\xb3 ry\xc5\xa1i\xc5\xb3, brinkdami gali sugerti labai daug tirpiklio. Kartais j\xc5\xb3 mas\xc4\x97 gali padid\xc4\x97ti de\xc5\xa1imtis kart\xc5\xb3.'